Μάρος Σέφτσοβιτς

Ο Μάρος Σέφτσοβιτς (Σλοβακικά: Maroš Šefčovič) είναι Σλοβάκος διπλωμάτης και πολιτικός που υπηρετεί ως Πρώτος Αντιπρόεδρος και Εκτελεστικός Αντιπρόεδρος για την Ευρωπαϊκή Πράσινη Συμφωνία (από το 2023), τις Διοργανικές Σχέσεις και τη Διερεύνηση Προοπτικών (από το 2019). 

Έχει διατελέσει Επίτροπος Εκπαίδευσης, Κατάρτισης, Πολιτισμού και Νεολαίας (2009-2010), Επίτροπος Ενέργειας (2014-2019) και Επίτροπος Διοργανικών Σχέσεων και Διερεύνησης Προοπτικών (2010-2014), ενώ έχει εκτελέσει καθήκοντα Επιτρόπου Υγείας και Προστασίας των Καταναλωτών (2012), Επιτρόπου Ψηφιακής Ενιαίας Αγοράς (2019) και Επιτρόπου  Δράσης για το Κλίμα (2023) της Ευρωπαϊκής Ένωσης. Ήταν υποψήφιος Πρόεδρος της Σλοβακίας το 2019, ενώ έχει διατελέσει και Ευρωβουλευτής (2014). 

 Βιογραφικά Στοιχεία 
Ο Μάρος Σέφτσοβιτς γεννήθηκε στη Μπρατισλάβα, στις 24 Ιουλίου 1966. Ξεκίνησε τις σπουδές του αρχικά στο Οικονομικό Πανεπιστήμιο της Μπρατισλάβα το 1984, αλλά εγκατέλειψε το πανεπιστήμιο μετά από ένα χρόνο για να ακολουθήσει πτυχίο στη Ρωσία στο Ινστιτούτο Διεθνών Σχέσεων της Μόσχας, όπου σπούδασε από το 1985 έως το 1990.

Τον Ιούνιο του 1987, ο Σέφτσοβιτς έγινε υποψήφιος για ένταξη στο Κομμουνιστικό Κόμμα της Τσεχοσλοβακίας. Μετά τη διετή περίοδο υποψηφιότητας κατά τη διάρκεια της οποίας έπρεπε να εξασφαλίσει τρεις εγκρίσεις από άλλα μέλη του κόμματος και τις οποίες αγκάλιασε για να «εμβαθύνει τις γνώσεις του για τον μαρξισμό-λενινισμό», υπέβαλε αίτηση για ένταξη στο κόμμα τον Μάιο του 1989. Το κόμμα ενέκρινε την αίτησή του την 1η Ιουνίου 1989 και έγινε επίσημο μέλος.

Το 2000 απέκτησε διδακτορικό στο διεθνές δίκαιο στο  Πανεπιστήμιο Κομένιους της Μπρατισλάβα, με αντικείμενο της διατριβής του τις Πηγές του δικαίου της ΕΕ και αντίστοιχες νομοθετικές διαδικασίες.

Ο Σέφτσοβιτς είναι πρώην διπλωμάτης, ο οποίος υπηρέτησε στη Ζιμπάμπουε, τον Καναδά και στο Ισραήλ (1999–2002). Διετέλεσε επίσης Μόνιμος Αντιπρόσωπος της Σλοβακικής Δημοκρατίας στην Ευρωπαϊκή Ένωση (2004–2009).

Ο Σέφτσοβιτς είναι παντρεμένος με την Χέλενα Σεφτσοβίτσοβα, με την οποία έχει 3 παιδιά: Χέλενα, Μαρτίνα και Μάρος.

 Πολιτική δραστηριότητα 

 2009–2010: Επίτροπος Εκπαίδευσης, Κατάρτισης, Πολιτισμού και Νεολαίας 
Ο Σέφτσοβιτς αντικατέστησε τον Γιαν Φιγκέλ, ως Ευρωπαίος Επίτροπος Εκπαίδευσης, Κατάρτισης, Πολιτισμού και Νεολαίας την 1η Οκτωβρίου 2009.

 2010–2014: Αντιπρόεδρος για τις Διοργανικές Σχέσεις και τη Διοίκηση 
Οι αρμοδιότητες του Σέφτσοβιτς περιλάμβαναν τη διοίκηση της Επιτροπής και τη διαχείριση ορισμένων από τις εσωτερικές υπηρεσίες της Επιτροπής. Ειδικότερα, εδραίωση της διοικητικής μεταρρύθμισης, του προσωπικού και της διοίκησης, των ευρωπαϊκών σχολείων και της ασφάλειας. 

Από τις 19 Απριλίου 2014 έως τις 25 Μαΐου 2014, ο Ζοζέ Μανουέλ Μπαρόζο ανέλαβε τα καθήκοντα του Επιτρόπου στη θέση του Σέφτσοβιτς, ενώ βρισκόταν σε άδεια προεκλογικής εκστρατείας για τις εκλογές για το Ευρωπαϊκό Κοινοβούλιο του 2014.

 2014–2019: Ευρωπαίος Επίτροπος για την Ενέργεια 
Ο Σέφτσοβιτς διορίστηκε Αντιπρόεδρος της Ευρωπαϊκής Επιτροπής για την Ενεργειακή Ένωση το 2014. Τον Ιούλιο του 2015, μεσολάβησε σε συμφωνία μεταξύ δεκαπέντε χωρών από την Κεντρική, Ανατολική και Νοτιοανατολική Ευρώπη για την επιτάχυνση της δημιουργίας συνδέσεων φυσικού αερίου, τη βελτίωση της ασφάλειας του εφοδιασμού, τη μείωση της εξάρτησής τους από τη Ρωσία και την ανάπτυξη μιας πλήρως ολοκληρωμένης αγοράς ενέργειας.

Όταν ο Επίτροπος για την Ψηφιακή Ενιαία Αγορά Άντρους Άνσιπ παραιτήθηκε από την Ευρωπαϊκή Επιτροπή, ο Πρόεδρος της Επιτροπής Ζαν-Κλοντ Γιούνκερ ανακοίνωσε ότι το χαρτοφυλάκιο του Άνσιπ θα μεταφερθεί στον Σέφτσοβιτς.

 2019–σήμερα: Αντιπρόεδρος για τις Διοργανικές Σχέσεις και τη Διερεύνηση Προοπτικών 
Τον Σεπτέμβριο του 2019, η νεοεκλεγείσα πρόεδρος της Ευρωπαϊκής Επιτροπής Ούρσουλα φον ντερ Λάιεν όρισε τον Σέφτσοβιτς ως Αντιπρόεδρο για τις Διοργανικές Σχέσεις και τη Διερεύνηση Προοπτικών. Από το 2021, εκπροσώπησε την Ευρωπαϊκή Ένωση στο Συμβούλιο Εταιρικής Σχέσης που ιδρύθηκε με τη Συμφωνία Εμπορίου και Συνεργασίας ΕΕ-ΗΒ.

Το 2023, η Ούρσουλα φον ντερ Λάιεν πρότεινε τον Σέφτσοβιτς να αντικαταστήσει τον Φρανς Τίμερμανς, για το χαρτοφυλάκιο της Ευρωπαϊκής Πράσινης Συμφωνίας.

 2019: Προεδρική εκστρατεία της Σλοβακίας 
Στις 18 Ιανουαρίου 2019, ο Σέφτσοβιτς ανακοίνωσε ότι θα ήταν υποψήφιος Πρόεδρος της Σλοβακίας του 2019, με την υποστήριξη της Κατεύθυνσης – Σλοβακικής Σοσιαλδημοκρατίας.

Στον πρώτο γύρο των εκλογών που διεξήχθη στις 16 Μαρτίου, ο Σέφτσοβιτς έλαβε το 18,66% των ψήφων και ήρθε στη δεύτερη θέση μετά τη Ζουζάνα Τσαπούτοβα, η οποία έλαβε το 40,57% των ψήφων. Και οι δύο προκρίθηκαν στον δεύτερο γύρο, που πραγματοποιήθηκε στις 30 Μαρτίου. Ο Σέφτσοβιτς ηττήθηκε από την Τσαπούτοβα, λαμβάνοντας 41,59% των ψήφων έναντι 58,41% των ψήφων της αντιπάλου του.

 2023–σήμερα: Εκτελεστικός Αντιπρόεδρος για την Ευρωπαϊκή Πράσινη Συμφωνία 
Στις 22 Αυγούστου 2023, αφού ο Φρανς Τίμερμανς παραιτήθηκε από την Ευρωπαϊκή Επιτροπή, ο Σεφτσόβιτς τον διαδέχθηκε ως Εκτελεστικός Αντιπρόεδρος για την Ευρωπαϊκή Πράσινη Συμφωνία. Η θέση του Επιτρόπου για τη Δράση για το Κλίμα ανατέθηκε επίσης στον Σέφτσοβιτς σε προσωρινή βάση έως ότου επιλεγεί μόνιμος διάδοχος από την Ολλανδία.

 Παραπομπές 

 Εξωτερικοί σύνδεσμοι 

 Ιστοσελίδα της Ευρωπαϊκής Επιτροπής για τον Μάρος Σέφτσοβιτς

Κατηγορία:Σλοβάκοι πολιτικοί
Κατηγορία:Ευρωπαίοι επίτροποι